Jan E. Jørgensen (V), 2023-05-03:
Undskyld, Danmarksdemokraterne.
Der er så mange partier, at det er svært at holde styr på.
Under alle omstændigheder tak for at rejse debatten, for det er en, og jeg vil godt tage ordet skandale i min mund.
Der kan være tale om rykkergebyrer f.eks., altså en registreringsafgift, der er blevet betalt, men måske ikke er betalt til tiden, så der er kommet et rykkergebyr og løbet renter på osv.
Skattemyndighederne kan ikke fortælle, hvor mange renter der er løbet på, og ved ikke, om gælden måske er blevet betalt rettidigt, og derfor skulle rykkergebyret ikke have været opkrævet.
Man kan kort sagt ikke fortælle borgeren, hvor meget der præcis skyldes, og derfor er gælden det, man kalder ikkeinddrivelsesparat .
Det har så betydet indtil for nylig, at der løber renter på – endda ret store renter, det, vi kalder procesrenter – hvilket er helt urimeligt, når borgeren simpelt hen ikke kan få lov til at betale sin gæld.
Så fra Venstres side er vi et hundrede procent enige i, at problemet er stort, og at problemet skal løses.
Altså, det ville jo betyde, at borger A måske vælger at betale nogle penge for at komme ud af sin gæld, og borger B vælger at sidde på hænderne og undlader at foretage sig noget.
Senere finder man så ud af, at borger A faktisk slet ikke skulle have betalt pengene – gælden var forældet – og så vil borger A jo med ret stor sandsynlighed sige: Hov, det er ikke i orden, jeg vil gerne have mine penge tilbage.
Så ville man altså have nogle borgere, der frivilligt havde betalt deres gæld, og andre borgere i samme situation, som ville få eftergivet deres gæld.
Det ville heller ikke være rimeligt med den forskelsbehandling.
Altså, Venstre har været ude at sige, at bagatelgrænsen skal være langt højere end de 200 kr., som vi allerede er blevet enige om.
Vi skal have en bagatelgrænse, som er højere, for så får vi virkelig ryddet ud i rigtig, rigtig mange gældsposter.
Det er selvfølgelig utilfredsstillende, at vi er i den situation, at der er så meget gæld, som jo altså samlet set beløber sig til et stort beløb; men når vi er en situation, hvor det koster flere penge at inddrive gælden end beløbet på gælden, så er det jo at smide gode penge efter dårlige, og det skal vi simpelt hen ikke gøre.
Derfor skal vi have revet plastret af og få eftergivet rigtig meget af den her gæld, sådan at skattemyndighederne kan koncentrere kræfterne om de gældsposter, der er af en vis størrelse, så vi kan få ryddet op og forhåbentlig ikke kommer i den her situation igen.
Så tak til Danmarksdemokraterne for at rejse en vigtig debat.
Vi tager det meget alvorligt fra Venstres side – det gør vi i hele regeringen – at vi får løst problemet, men altså ikke med den løsningsmodel, som der peges på i beslutningsforslaget.
Det må vi tage i drøftelserne.
Jeg ved ikke, om det overhovedet kan lade sig gøre på den måde at sondre mellem gæld, der er inddrivelsesparat, og gæld, der ikke er inddrivelsesparat, når man trækker de oplysninger fra Gældsstyrelsen.
Det kan muligvis lade sig gøre.
Det tør jeg ikke love her fra talerstolen, men lad os drøfte det i forhandlingerne.
Jamen det er slet ikke rimeligt at sætte borgeren i den situation.
Altså, den her gæld på 242 kr. skal efter Venstres opfattelse helt stryges.
Den skal annulleres, den skal afskrives.
Det er det ene.
Det andet er, at borgeren jo heller ikke skal stå i en situation, hvor vedkommende ikke kan låne penge i sin bank på grund af så lille et beløb.
Derfor er der også, som skatteministeren redegjorde for i sin tale, muligheder for, at man så kan få behandlet sagen, at man kan få et papir fra Gældsstyrelsen, som man kan aflevere i banken, og hvor der står, at gælden er af en begrænset størrelse, og at borgeren gerne vil betale den, men ikke kan, fordi gælden ikke er inddrivelsesparat.
Der er det aftalt med Finans Danmark, at så kan man altså låne penge til bil, båd og hus, og hvad det nu måtte være, på trods af den her lille gæld.
Så den del af problemet er sådan set allerede løst.
Men vi skal ikke stille borgerne i den situation, at de betaler for at få fred, hvis det er et beløb, de måske i virkeligheden slet ikke skylder.